section_heading: HNK Šibenik
paragraph_text: Gordon Schildenfeld prve nogometne korake učio je u rodnome Šibeniku. Za seniorsku momčad HNK Šibenika zaigrao je već sa 16 godina, kada ga je protiv Kamen Ingrada u igru nakratko stavio tadašnji trener Stanko Mršić. Do pravog izražaja došao je u sezoni 2005./06. u drugoj hrvatskoj ligi. Tada ga je, zajedno s Antom Rukavinom u prvu momčad stavio tadašnji trener Ivan Pudar. I jedan i drugi pomogli su Šibenčanima na putu do prve lige. Iako je uvijek igrao na stoperskoj poziciji, Schildenfeld se iskazao vrlo dobrom tehnikom i pregledom igre. To je posebno došlo do izražaja na dvoranskom prvenstvu 2006., gdje je bio jedan od boljih igrača.